Mnohonásobné vládne prevraty     Vládny prevrat     Občianska vojna     Protesty a vládne zmeny     Väčšie protesty     Menšie protesty      Ďalšie protesty a vojenské akcie mimo Arabského sveta
**Arabská jar** (arab.: الثورات العربية, doslova *arabské povstania* alebo *arabské revolúcie*) je názov pre vlnu rozsiahlych protestov, civilných nepokojov, povstaní až občianskych vojen, ktorá prebehla vo väčšine arabských štátov od decembra 2010 s primárnou aktivitou do roku 2012, pričom niektoré ozbrojené konflikty z Arabskej jari vyplývajúce ako sýrska a druhá líbyjská občianska vojna pretrvávajú až do súčasnosti.

Konkrétne motívy pre spustenie protestov boli v jednotlivých krajinách rôzne, v zásade ich však spájal boj proti chudobe, nezamestnanosti a zlým životným podmienkam, ako aj s tým súvisiaci odpor voči autoritárskym a skorumpovaným režimom dlhodobo vládnucim v mnohých arabských krajinách.

Celkovo si nepokoje v arabských krajinách doteraz vyžiadali približne 385 000 až 549 000 obetí, vrátane najväčších konfliktov v Líbyi (vyše 30 000 mŕtvych) a v Sýrii (odhady SOHR až do 500 000 mŕtvych).

Niektorí analytici označili následné a stále pretrvávajúce konflikty v regióne ako Arabskú zimu. V čase januára 2018 bolo možné iba tuniský prípad hodnotiť ako úspešný prechod k ústavnému demokratickému vládnutiu.

Charakteristika Arabskej jari
-----------------------------

Prvotné protesty sa začali v decembri 2010 v Tunisku a inicializovala ich samovražda 26-ročného Muhammada Buazízího, ktorý sa 17. decembra 2010 upálil pred úradom vlády na protest proti zlým životným podmienkam a nezamestnanosti. Jeho smrť spustila rozsiahle celonárodné protesty, na konci ktorých 14. januára 2011 padla 23-ročná vláda prezidenta Zín Abidín bin Alího, ktorý abdikoval a ušiel z krajiny. Rozsiahle civilné protesty sa v nasledujúcich týždňoch rozhoreli vo väčšine arabských krajín, obzvlášť v Egypte, Alžírsku, Jemene, Jordánsku, Bahrajne, Sýrii a v Líbyi. 

Priebeh a výsledky nepokojov boli v jednotlivých krajinách rôzne, no takmer vo všetkých sa snažili vládnuce režimy potlačiť protesty silou, čo však zväčša viedlo k ešte väčšiemu zostreniu napätia a napr. v Líbyi a v Sýrii k otvorenej občianskej vojne. Tiež dopomohli ďalšiemu rozhoreniu bojov v Iraku a nástupu teroristickej organizácie Islamský štát najmä v Iraku a Sýrii. Najväčšia intenzita protestov boli v 5 krajinách - Líbyi, Egypte, Jemene, Sýrii a Bahrajne, kde bol režim buď násilne zvrhnutý alebo boli prítomné významné povstania. 

Pri revolúcii v Egypte padla takmer 30-ročná vláda prezidenta Husního Mubáraka, v Jemene zas došlo k rozsiahlym ozbrojeným povstaniam, ktoré sa vládne sily pokúsili násilne potlačiť, no nakoniec po svojom zranení a úteku do Saudskej Arábie odstúpil dlhoročný prezident Alí Abdalláh Sálih. V polovici roku 2012 začala revolučná aktivita ustávať, kedy si väčšina režimov kombináciou čiastočných ústupkov a nasadenia tvrdej sily proti demonštrantom zachovala politické vedenie spred začiatku Arabskej jari.

V tom vlády podporovali aj spriatelené milície a kontra-demonštrácie. Stručný prehľad udalostí v jednotlivých krajinách je popísaný nižšie.

Aj po zvrhnutiach režimov pretrval boj o moc, často spojený s novo prítomným mocenským vákuom, ktoré umožnilo posilnenie pozície radikálnych islamistických skupín. Boj o moc v krajinách bol vedený najmä na religiózno-sekulárnej línii, kedy na jednej strane stále konzervatívne náboženské elity a na druhej urbánne obyvateľstvo požadujúce väčšiu demokratizáciu a naopak sekularizáciu štátov. Nádeje, že v krajinách sa skončia časy korupcie, zvýši sa účasť na politickom živote a naopak sa znížia ekonomické nerovnosti, sa v plnej miere nenaplnili, aj vďaka tomu, že konzervatívne režimy ako Saudská Arábia podporovali udržiavanie starých režimov.

Udalosti v jednotlivých krajinách
---------------------------------

* Tunisko – po rozsiahlych celonárodných protestoch abdikoval 14. januára 2011 prezident Zín Abidín bin Alí, v krajine sa konali nové voľby, v ktorých zvíťazili strany Ennahda a Kongres pre republiku, novým prezidentom sa stal Munsif Marzúkí; v roku 2014 prebehli ďalšie voľby, v ktorých bol za prezidenta zvolený Al-Bádží Qáid as-Sabsí
* Alžírsko – rozsiahle protesty viedli k zrušeniu takmer 20 rokov trvajúceho výnimočného stavu
* Egypt – rozsiahle celonárodné protesty prebiehali od 25. januára 2011 a 11. februára viedli k odstúpeniu prezidenta Husní Mubáraka; v krajine sa konali nové prezidentské voľby, v ktorých zvíťazil kandidát Moslimského bratstva Muhammad Mursí. Toho pre islamizáciu krajiny následne zvrhla armáda a novým prezidentom sa v roku 2014 stal generál Abd al-Fattáh as-Sísí
* Jordánsko – po protestoch došlo k odvolaniu premiéra a rozsiahlym zmenám vo vláde
* Omán – sultán Kábús ibn Saíd pristúpil k menším ekonomickým ústupkom a k vládnym zmenám
* Saudská Arábia - kráľ Abdalláh ibn Abd al-Azíz pristúpil k menším ekonomickým ústupkom a prisľúbeniu čiastočne slobodných volieb v septembri 2011
* Sýria – rozsiahle protesty viedli k ozbrojenému povstaniu, prezident Baššár al-Asad pristúpil k viacerým ústupkom a vládnym zmenám, s neutíchajúcimi protestmi však zároveň spustil rozsiahle vojenské akcie proti mnohým povstalcami ovládaným mestám, situácia prerástla do brutálnej a zdĺhavej občianskej vojny, ktorá stále pokračuje aj v roku 2021 a vyžiadala si státisíce obetí a milióny utečencov a vnútorne presídlených obyvateľov
* Maroko – kráľ Muhammad VI. pristúpil k viacerým politickým ústupkom
* Jemen - rozsiahle protesty viedli k ozbrojenému povstaniu a krajina sa dostala na pokraj občianskej vojny, prezident Alí Abdalláh Sálih pristúpil k viacerým politickým ústupkom a prisľúbil svoju rezignáciu, 4. júna bol zranený pri bombovom atentáte a odišiel z krajiny, definitívne abdikoval 27. februára 2012, nepokoje však v menšej miere stále pokračujú
* Bahrajn - kráľ Hamad pristúpil k ekonomickým ústupkom a prepusteniu politických väzňov, s neutíchajúcimi protestmi však 14. marca požiadal blízke arabské štáty o vojenskú intervenciu, ktorá protesty z veľkej časti násilne potlačila, nové protesty sa rozhoreli v apríli 2012
* Líbya - násilné potlačovanie civilného povstania viedlo k vojenskej intervencii viacerých štátov pod vedením NATO a k otvorenej občianskej vojne, ktorá viedla k pádu režimu Muammar al-Kaddáfího v októbri 2011; v krajine sa vytvorilo mocenské vákuum, ktoré v roku 2014 vyústilo do novej občianskej vojny, v súčasnosti (január 2021) v krajine bojujú o moc tri vlády

K menej rozsiahlym protestom a nepokojom došlo aj v Kuvajte, Libanone, Mauritánii, Katare, Sudáne, Iraku, Iráne, Spojených arabských emirátoch, Palestíne a v Západnej Sahare.

Súvislosť s migračnou krízou
----------------------------

Udalosti Arabskej jari sa viac-či-menej spájajú aj so vznikom Európskej migračnej krízy, ktorá naplno prepukla od roku 2014. Nebol to samotný boj za slobodu v krajinách Magrebu a Mašreku, ale až následný rozvrat spoločností a vojensko-politických štruktúr najmä v Sýrii a Líbyi, ktoré urýchlili migračnú krízu. Kým vojna na vysokej úrovni vyhnala státisíce Sýrčanov do bezpečných okolitých krajín, najmä do EÚ a Turecka, rozvrat Líbye pri druhej občianskej vojne umožnil po uzavretí Dohody EÚ s Tureckom o migrantoch nekontrolovateľný prílev migrantov aj z ďalších krajín subsaharskej Afriky na líbyjské pobrežie, odkiaľ sa následne pokúšali plaviť ďalej do krajín EÚ.

Externé odkazy
--------------

* Revolution in Arabic
* Middle East Unrest

Referencie
----------

1. ↑
2. ↑
3. ↑
4. ↑
5. ↑  *Egypt and Tunisia's new 'Arab winter'* In: Euronews, 8.2.2013
6. ↑  Donnelly, Jerome. *Arab Spring* In: America, 28.12.2012.
7. ↑  Novák, Martin. *Arabská zima bez konce: Čtyři roky po arabské revoluci se země zmítají násilím* In: Hospodářské noviny, 24.3.2015.
8. ↑  *Arabské jaro po pěti letech: Hodně tuhá zima.* In: Deník.cz, 17.12.2015
9. ↑  Anderson, Scott. *Fractured Lands: How the Arab World Came Apart*. In: The New York Times, 28.8.2016.
10. ↑  Tanner, Adam a Souhail Karam. *Many wounded as Moroccan police beat protestors.* In: Reuters, 22.5.2011
11. ↑   Marsh, Katherine, Matthew Taylor a Haroon Siddique. *Syria's crackdown on protesters becomes dramatically more brutal* In: The Guardian, 25.4.2011.
12. ↑  *Bahrain troops lay siege to protesters' camp* In: CBS News, 16.3.2011.
13. ↑  Almasmari, Hakim. *Yemeni government supporters attack protesters, injuring hundreds* In: The Washington Post, 16.3.2011.
14. ↑  Hoyle, Justin A. "A Matter Of Framing: Explaining The Failure Of Post-Islamist Social Movements In The Arab Spring." DOMES: Digest Of Middle East Studies 25.2 (2016): 186–209. Academic Search Complete. Web. 18 Nov. 2016.
15. ↑   The State of Middle Eastern Youth.. *The Muslim World*, 2017, s. 3–12. Dostupné online. DOI: 10.1111/muwo.12175.
16. ↑  Garassy, Ladislav. *Je Arabská jar skutočnou príčinou utečeneckej krízy?* In: Sme blog, 17.9.2015.
17. ↑  *Migrant influx into Italy from Libya resurging: IOM* In: Reuters, 15.4.2016.